ΑΠΟΦΑΣΗ ΤΗΣ ΕΠΙΤΡΟΠΗΣ της 24ης Σεπτεμβρίου 1976 περί συστάσεως Επιστημονικής Επιτροπής για τη Διατροφή των Ζώων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

Εκτιμώντας:

ότι η επεξεργασία και η τροποποίηση των κοινών κανόνων που αφορούν τη σύνθεση, τα χαρακτηριστικά παρασκευής, τη συσκευασία και την επικόλληση ετικεττών στη συσκευασία των ζωοτροφών περιλαμβάνουν την εξέταση των επιστημονικών και τεχνικών προβλημάτων, τα οποία είναι σχετικά ιδίως με την εκτροφή, την προστασία της υγείας και της ζωής των ζώων, την ποιότητα και την καταλληλότητα των προϊόντων ζωικής προελεύσεως-

ότι η αναζήτηση λύσεων στα προβλήματα αυτά απαιτεί τη συνδρομή υψηλής στάθμης επιστημόνων στους τομείς που αναφέρονται στο άρθρο 2 ή στην εκπαίδευση, η οποία συγγενεύει με τους τομείς αυτούς-

ότι οι σχέσεις με τους κύκλους αυτούς πρέπει να διευκολυνθούν με τη δημιουργία μιας επιτροπής με συμβουλευτικό προορισμό που θα συσταθεί στο πλαίσιο της Επιτροπής,

ΑΠΟΦΑΣΙΖΕΙ:

Άρθρο 1

Συνιστάται στο πλαίσιο της Επιτροπής επιστημονική επιτροπή για τη διατροφή των ζώων που καλείται στο εξής η "επιτροπή".

Άρθρο 2

1. Η επιτροπή μπορεί να συμβουλεύεται την Επιτροπή σε επιστημονικά και τεχνικά προβλήματα σχετικά με τη διατροφή και την υγεία των ζώων, την ποιότητα και την καταλληλότητα των προϊόντων ζωικής προελεύσεως.

Η επιτροπή μπορεί ιδίως να συγκληθεί για θέματα, τα οποία αφορούν τη σύνθεση των ζωοτροφών, τις μεθόδους επεξεργασίας που μπορούν να τις μεταβάλλουν και τα προσθετικά, καθώς και τις ουσίες και προϊόντα που κρίνονται ανεπιθύμητα μέσα στις ζωοτροφές.

2. Μπορεί να προκληθεί η προσοχή της Επιτροπής από την επιτροπή για προβλήματα ομοίας φύσεως.

Άρθρο 3

Η επιτροπή αποτελείται, κατ' ανώτατο όριο, από 15 μέλη.

Άρθρο 4

Τα μέλη της επιτροπής ορίζονται από την Επιτροπή μεταξύ των επιστημονικών προσωπικοτήτων υψηλής στάθμης και τα οποία έχουν αρμοδιότητα στους τομείς που αναφέρονται στο άρθρο 2.

Άρθρο 5

Η επιτροπή εκλέγει μεταξύ των μελών της έναν πρόεδρο και δύο αντιπροέδρους. Η εκλογή γίνεται με την απλή πλειοψηφία των μελών.

Άρθρο 6

1. Η θητεία του μέλους, του προέδρου και του αντιπροέδρου της επιτροπής είναι διαρκείας τριών ετών. Αυτή μπορεί να ανανεωθεί. Παρά ταύτα ο πρόεδρος και οι αντιπρόεδροι της επιτροπής δεν μπορούν να επανεκλεγούν αμέσως μετά από δύο συνεχείς τριετείς περιόδους κατά τη διάρκεια των οποίων άσκησαν τα καθήκοντά τους. Η άσκηση των καθηκόντων δεν αποτελεί αντικείμενο αμοιβής.

Μετά την εκπνοή της τριετούς περιόδου, τα μέλη, ο πρόεδρος και οι αντιπρόεδροι της επιτροπής παραμένουν στα καθήκοντά τους μέχρις ότου διενεργηθεί η αντικατάστασή τους ή η ανανέωση της θητείας τους.

2. Στην περίπτωση που ένα μέλος, ο πρόεδρος ή ο αντιπρόεδρος της επιτροπής δεν είναι σε θέση να ασκήσει τη θητεία του ή στην περίπτωση εθελουσίας παραιτήσεως, αυτός αντικαθίσταται για το υπόλοιπο διάστημα της θητείας σύμφωνα με τη διαδικασία η οποία προβλέπεται, κατά περίπτωση, στο άρθρο 4 ή στο άρθρο 5.

Άρθρο 7

1. Η επιτροπή μπορεί να δημιουργήσει στους κόλπους της ομάδες εργασίας.

2. Οι ομάδες εργασίας έχουν ως εντολή να υποβάλλουν έκθεση στην επιτροπή σε θέματα οριζόμενα από αυτή.

Άρθρο 8

1. Η επιτροπή και οι ομάδες εργασίας συγκεντρώνονται μετά από πρόσκληση ενός αντιπροσώπου της Επιτροπής.

2. Ο αντιπρόσωπος της Επιτροπής καθώς και οι άλλοι ενδιαφερόμενοι υπάλληλοι της Επιτροπής συμμετέχουν στις συνεδριάσεις της επιτροπής και στις ομάδες εργασίας.

3. Ο αντιπρόσωπος της Επιτροπής μπορεί να καλέσει προσωπικότητες που έχουν ιδιαίτερη αρμοδιότητα στα προς μελέτη θέματα για να συμμετέχουν επίσης στις συνεδριάσεις αυτές.

4. Οι υπηρεσίες της Επιτροπής εξασφαλίζουν τη γραμματεία της επιτροπής και των ομάδων εργασίας.

Άρθρο 9

1. Οι διασκέψεις της επιτροπής αφορούν τις αιτήσεις για την έκφραση γνώμης, οι οποίες διατυπώνονται από τον αντιπρόσωπο της Επιτροπής.

Ο αντιπρόσωπος της Επιτροπής, όταν ζητεί τη γνώμη της επιτροπής μπορεί να καθορίσει την προθεσμία μέσα στην οποία πρέπει να δοθεί η γνώμη.

2. Στην περίπτωση που η αιτηθείσα γνώμη αποτελεί αντικείμενο μιας ομόφωνης γνώμης των μελών της επιτροπής, αυτά συντάσσουν κοινές προτάσεις. Σε περίπτωση μη υπάρξεως ομόφωνης γνώμης, οι διάφορες θέσεις που έχουν ληφθεί κατά τη διάρκεια των διασκέψεων καταχωρούνται σε ένα πρακτικό το οποίο καταρτίζεται με την ευθύνη του αντιπροσώπου της Επιτροπής.

Άρθρο 10

Με την επιφύλαξη των διατάξεων του άρθρου 214 της συνθήκης, τα μέλη της επιτροπής υποχρεούνται να μην αποκαλύψουν τις πληροφορίες που έλαβαν γνώση κατά τη διάρκεια των εργασιών της επιτροπής όταν ο αντιπρόσωπος της Επιτροπής τoύς ενημερώνει ότι η ζητηθείσα γνώμη αφορά ένα θέμα που είναι εμπιστευτικού χαρακτήρα.

Στην περίπτωση αυτή, μόνο τα μέλη της επιτροπής και οι αντιπρόσωποι της Επιτροπής παρευρίσκονται στις συνεδριάσεις.

Άρθρο 11

Η παρούσα απόφαση μπορεί να τροποποιείται από την Επιτροπή σε συνάρτηση με την αποκτώμενη πείρα.

Έγινε στις Βρυξέλλες, στις 24 Σεπτεμβρίου 1976.

Για την Επιτροπή

P. J. LARDINOIS

Μέλος της Επιτροπής